Endamê Polîtburoyê Partîya Azadîye û Demokrasî ya Êzidîyan) Hesen Hecîyî ANFyî rê qisey kerd û têgêrayîşê peyênî yê artêşa Iraqî û pêkewtişî ercnayî.
Hecîyî bale ante ser ke dewleta Iraqî hetê zaf dewletan ra yena mudaxelekerdene û vat: ''Iraq de tay hêzî biran dana. Yew selahîyetê hukmatê Iraqî çin o. Coka 2014 de Şingal de qirkerdişêk ame kerdene. Cara Şingal rojdemê Iraqî de nîyo. Hukmat derheqê meseleyanê êzidîyan de xo mesuldar nêvîneno. Vera Şingalî hêzê mîyanneteweyî xeylêk planan kenê. Seba ke Iraq nêeşkeno Şingal bipawo şarê Şingalî pê bawer nêkeno. Iraq pê dewleta tirke hêvî keno. Wa wina mekero. Hema zî Şingal de rêçê qirkerdişî estê. Ne Neteweyanê Yewbîyayeyan ne zî rêxistinanê heqanê merdiman mesuldarîya xo nêarde ca. Pêro seba menfaatanê xo xebitîyenê.
Ganî êzidîyî bi hawayêkê xurtî heqanê xo biwazê. Hukmatêko winasêno ke do seba êzidîyan û şarî bixebito çin o. Qirkerdişê Şingalî komployêko mîyanneteweyî bi. Hêzanê Iraqî zî paştî dabi nê qirkerdişî. Wa mehkemeyêka mîyanneteweyîye de hesabê ney bêro dayene. Planê qirkerdişî yê vera Şingalî hema zî dewam kenê. Dişmen nêwazeno Şingal bihêz bibo û yewîya xo bîyaro ca. Seba ke verê plananê dişmenî bigêrê ganî ma zêdêr bixebitê. Eke êzidîyî bibê yew eşkenê heqanê xo biwazê û bigêrê.''
Hecîyî vist vîrî ke Amerîka, Tirkîya û dewletê ereban mîyanê xo de goreyê menfaatanê xo Şingalî ser o planan kenê û vat: ''Bedelê nê planan şarê Şingalî dano. Ma wazenê Şingal de bi estbîyayîş û bawerîya xo biciwîyê. Ma qetî yew dewlete nêwazenê. Ma têna haştîye wazenê. Iraq çira nêverda ke peykerê Zerdeşt Şengalî bêro ronayene?
Tay kesî medya de sey temsîlkaranê şarê êzidîyan qisey kenê. Nê kesî wazenê Şingal de alozîye vejîyê. Kam ke êzidîyan rê xizmet keno eşkeno şarê êzidîyan temsîl bikero. Înan Şingal vurna kerd warê leşkerîye. Tay partîyî herême de haştîye nêwazenê. Ma paştgîrê şerî nîyê. Ma do meverdê ke aramîya Şingalî biherimîya.''
